**Otvorený list**

Vážený pán starosta,

vážení poslanci Miestneho zastupiteľstva MČ Košice - Staré Mesto,

my, dolupodpísaní záhradníci, záhradkári, drobnopestovatelia a malopredajcovia sa na Vás obraciame otvoreným listom, v ktorom vyjadrujeme nespokojnosť a nesúhlas so zmenami v Trhovom poriadku trhoviska na Dominikánskom námestí, platným od 1. mája 2019.

Žiadame Vás, aby ste sa opätovne zaoberali výškou nájomného na trhovisku. Ale nie iba od poslaneckého či starostovského stola. Žiadame Vás o pracovné stretnutie, na ktorom by sme Vám mohli vysvetliť naše dôvody nespokojnosti a kde by sme sa spoločne pokúsili nájsť optimálne určenie cien. Chápeme Vaše argumenty o potrebe zvýšiť nájomné, ale chceme, aby ste si vypočuli aj Vy nás. Jednohlasne schváliť takéto výrazné navýšenie cien, hneď na prvom pracovnom zasadnutí zastupiteľstva, bez predchádzajúceho dôkladného spoznania situácie na trhu, považujeme za neúctu voči ľuďom, ktorí si vlastnými rukami privyrábajú pár eur. Nepovažujeme to za dobrý začiatok Vášho nového poslaneckého i starostovského mandátu. Sme presvedčení, že najväčšie a najznámejšie košické trhovisko si udržiava jedinečnú atmosféru a je obľúbené u domácich i turistov najmä vďaka „malým“ pestovateľom a predajcom.

Na vysvetlenie nášho postoja Vám predkladáme niekoľko argumentov:

1. Poukazujeme na enormné a nespravodlivé zvýšenie sumy za jednotlivé stoly. Skok zo sumy 110€ na 145€ mesačne predstavuje zvýšenie o viac ako 30 percent! Je to zvýšenie, ktorým neprinášate pokoj a zrovnoprávnenie trhovníkov. Nie je totiž pravdou, čo pre Korzár povedal pán starosta: “Veľkoobchodníci, ktorí sa doteraz tvárili, že sú drobnopestovatelia, už nebudú platiť 110, ale 145 eur, teda viac.“ Toto vyjadrenie nesedí, pretože v skutočnosti ste „zrovnaním“ ceny dali práve veľkoobchodníkom 30 percentnú zľavu! Znížili ste im totiž cenu z pôvodných 180€ na 145€! Namiesto zavedenia dôslednejších kontrolných mechanizmov ste si zľahčili situáciu a pomohli silným na úkor slabých. Malopredajcov tým vyháňate a nútite hľadať iné trhovisko.

2. Nejde len o samotné stoly. Zvýšili ste aj cenu za obsadenie priestranstva okolo stola a za prívesné vozíky. Ak ste malý predajca, nemáte nákladiak ktorý by vám tovar priviezol a odišiel. Doveziete si ho zväčša na prívesnom vozíku, ktorého suma „poskočila“ z 2,50 € na 7€, a necháte si ho vedľa. A tak zaplatíte aj za prenájom obsadenej plochy. Komu ste tým opäť pomohli?

3. Upozorňujeme aj na spoplatnenie zaparkovaných osobných áut predávajúcich, ktorí musia počítať so sumou minimálne 7,50€ denne.

4. Pri tom všetkom, trhovisko na Dominikánskom námestí dnes už nespĺňa ani bežné požiadavky. Okrem sociálnych zariadení (s toaletami a vodou) chýbajú odkladacie priestory na tovar. Stoly nie sú chránené pred vetrom, dažďom či snehom, v lete čerstvý vypestovaný tovar ničí priame slnko.

Ctený pán starosta, ctení poslanci, formu otvoreného listu sme zvolili, pretože chceme, aby aj občania, Vaši voliči, porozumeli našej nespokojnosti a nečudovali sa, ak ich obľúbené trhovisko začneme opúšťať a nahradia nás veľkopredajcovia. Kto si prečíta nový trhový poriadok (VZN č.1/2019) a porovná nájomné ceny s pôvodnými (VZN č.1/2006), jednoznačne uvidí, v čí prospech sa nakoniec ukázali upravené ceny. Chceme veriť, že to nebolo Vašim úmyslom.

Tridsaťpercentné zvýšenie poplatkov pre tých, ktorí si chodia na trh privyrobiť pár eur a predávajú vlastnými rukami dopestované kvety, ovocie či zeleninu, nie je fér. Želáme si, aby ste si to uvedomili a skúsili napraviť.